title: Odluka Komisije оd 7. svibnja 2021. o izmjeni Odluke 2017/C 31/12 o uspostavi stručne skupine Komisije „Platforma za dobrobit životinja” (Tekst značajan za EGP) 2021/C 185/04

text:
                  12.5.2021

                  HR

                  Službeni list Europske unije

                  C 185/7

         ODLUKA KOMISIJE
         оd 7. svibnja 2021.
         o izmjeni Odluke 2017/C 31/12 o uspostavi stručne skupine Komisije „Platforma za dobrobit životinja”
         (Tekst značajan za EGP)
         (2021/C 185/04)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         budući da:

                     (1)

                     Odlukom Komisije 2017/C 31/12 (1) osnovana je stručna skupina pod nazivom „Platforma za dobrobit životinja” („Platforma”). Glavni su zadaci platforme pomagati Komisiji i pridonijeti održavanju redovitog dijaloga o pitanjima izravno povezanima s dobrobiti životinja u Uniji, kao što su provedba zakonodavstva, razmjena znanstvenih spoznaja, inovacije i dobra praksa u području dobrobiti životinja.

                     (2)

                     Razdoblje primjene Odluke 2017/C 31/12 prvotno je utvrđeno do 31. prosinca 2019., a Odlukom Komisije 2019/C 405/05 (2) produljeno je do 30. lipnja 2021.

                     (3)

                     U četiri godine rada Platforma je postala općepoznat forum za održavanje otvorenog dijaloga o dobrobiti životinja, razmjenu primjera dobre prakse i pokretanje nezakonodavnih inicijativa, u kojem sudjeluju države članice i relevantni dionici iz cijele Unije i kojemu je cilj povećati dobrobiti životinja.

                     (4)

                     Komisija je 20. svibnja 2020. donijela komunikaciju „Strategija ,od polja do stola’ za pravedan, zdrav i ekološki prihvatljiv prehrambeni sustav” (3). Strategija uključuje mjere povezane s dobrobiti životinja, kao što su istraživanje mogućnosti za oznaku EU-a o dobrobiti životinja, rad na pitanjima povezanima s provedbom propisa o dobrobiti životinja ili prikupljanje mišljenja kao temelja za buduću reviziju zakonodavstva o dobrobiti životinja. Platforma može imati važnu ulogu u oblikovanju tih mjera.

                     (5)

                     Nadalje, u kontekstu Uredbe (EU) 2017/625 Europskog parlamenta i Vijeća (4) Platforma bi Komisiji mogla pomoći i u izradi smjernica ili pripremi nezakonodavnih akata kojima se olakšava i usklađuje provedba pravila o dobrobiti životinja pružanjem informacija o tehničkim i znanstvenim pitanjima te praktičnom iskustvu u tom području.

                     (6)

                     Platforma bi stoga trebala nastaviti sa svojim aktivnostima, s obnovljenim članstvom, kako bi dala relevantan doprinos u vezi s trenutačnim prioritetima Komisije u području dobrobiti životinja.

                     (7)

                     Stoga je primjereno produljiti razdoblje primjene Odluke 2017/C 31/12 za četiri godine, odnosno do 30. lipnja 2025.

                     (8)

                     Odluku 2017/C 31/12 trebalo bi stoga na odgovarajući način izmijeniti,

               ODLUČILA JE:

            Jedini članak
            Članak 16. Odluke 2017/C 31/12 zamjenjuje se sljedećim:

                  „Članak 16.
                  Primjenjivost
                  Ova Odluka primjenjuje se do 30. lipnja 2025.”

            Sastavljeno u Bruxellesu 7. svibnja 2021.

                  Za Komisiju

               Stella KYRIAKIDES

                  Članica Komisije

            (1)  Odluka Komisije оd 24. siječnja 2017. o uspostavi stručne skupine Komisije „Platforma za dobrobit životinja” (SL C 31, 31.1.2017., str. 61.).

            (2)  Odluka Komisije оd 29. studenoga 2019. o izmjeni Odluke 2017/C 31/12 o uspostavi stručne skupine Komisije „Platforma za dobrobit životinja” (SL C 405, 2.12.2019., str. 5.).

            (3)  Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija, Strategija „od polja do stola” za pravedan, zdrav i ekološki prihvatljiv prehrambeni sustav, (COM(2020) 381 final).

            (4)  Uredba (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (SL L 95, 7.4.2017., str. 1.).


title: Odluka Vijeća (ZVSP) 2021/698 od 30. travnja 2021. o sigurnosti sustava i usluga koji su uvedeni, djeluju i upotrebljavaju se u okviru Svemirskog programa Unije i koji mogu utjecati na sigurnost Unije te o stavljanju izvan snage Odluke 2014/496/ZVSP

text:
                  12.5.2021

                  HR

                  Službeni list Europske unije

                  L 170/178

         ODLUKA VIJEĆA (ZVSP) 2021/698
         od 30. travnja 2021.
         o sigurnosti sustava i usluga koji su uvedeni, djeluju i upotrebljavaju se u okviru Svemirskog programa Unije i koji mogu utjecati na sigurnost Unije te o stavljanju izvan snage Odluke 2014/496/ZVSP
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da

                     (1)

                     Posebno s obzirom na njegovu stratešku dimenziju, regionalnu i globalnu pokrivenost te višestruke načine uporabe, europski globalni navigacijski satelitski sustav (GNSS) predstavlja osjetljivu infrastrukturu čije uvođenje i uporaba može utjecati na sigurnost Unije i njezinih država članica.

                     (2)

                     Kada međunarodna situacija zahtijeva operativno djelovanje Unije i kada bi djelovanje GNSS-a moglo utjecati na sigurnost Unije ili njezinih država članica, ili u slučaju prijetnje djelovanju GNSS-a, Vijeće bi trebalo odlučiti o potrebnim mjerama koje treba poduzeti.

                     (3)

                     Zbog toga je Vijeće donijelo Odluku 2014/496/ZVSP (1).

                     (4)

                     Uredbom (EU) 2021/696 Europskog parlamenta i Vijeća (2) uspostavlja se Svemirski program Unije („Program”) i osniva Agencija Europske unije za svemirski program („Agencija”). Člankom 3. te uredbe predviđa se da se Program sastoji od pet komponenata: globalnog navigacijskog satelitskog sustava (Galileo); regionalnog satelitskog navigacijskog sustava (EGNOS); sustava za promatranje zemlje (Copernicus); sustava za nadzor i praćenje u svemiru dopunjenog promatračkim parametrima povezanima sa svemirskim meteorološkim pojavama i objektima u blizini Zemlje („svijest o situaciji u svemiru”); i usluge satelitskih komunikacija (GOVSATCOM).

                     (5)

                     Svemirska tehnologija, podaci i usluge postali su neophodni u svakodnevnom životu Europljana i imaju ključnu ulogu u očuvanju brojnih strateških interesa Unije i njezinih država članica. Osim toga, sami sustavi i usluge povezani sa svemirom potencijalni su ciljevi prijetnji sigurnosti.

                     (6)

                     Iz uvođenja, djelovanja i uporabe svake od komponenata Programa mogao bi proizići raspon potencijalnih prijetnji sigurnosti i ključnim interesima Unije i njezinih država članica. Stoga je primjereno proširiti područje primjene Odluke 2014/496/ZVSP na sustave i usluge uspostavljene u okviru tih komponenata za koje je odbor uspostavljen na temelju članka 107. stavka 1. točke (e) Uredbe (EU) 2021/696 u svojem sastavu za sigurnost utvrdio da su sigurnosno osjetljivi te uzimajući u obzir razlike među komponentama Programa, posebice u vezi s ovlastima i nadzorom država članica nad senzorima, sustavima ili drugim kapacitetima koji su relevantni za Program.

                     (7)

                     Iz iskustva stečenog tijekom provedbe Odluke 2014/496/ZVSP posljednjih godina izvučene su pouke. Operativne postupke predviđene Odlukom 2014/496/ZVSP stoga bi trebalo na odgovarajući način prilagoditi.

                     (8)

                     Informacije i stručno znanje u vezi s time predstavlja li događaj koji je povezan s nekim sustavom ili uslugom povezanima sa svemirom prijetnju Uniji, državama članicama ili sustavima i uslugama povezanima sa svemirom Vijeću i Visokom predstavniku Unije za vanjske poslove i sigurnosnu politiku („Visoki predstavnik”) trebali bi pružiti Agencija ili relevantna struktura zadužena, ako je to primjereno, za praćenje sigurnosti uspostavljenog sustava ili pružene usluge u okviru komponente Programa u skladu s člankom 34. stavkom 4. Uredbe (EU) 2021/696 („imenovana struktura za praćenje sigurnosti”), ili države članice ili Europska komisija. Osim toga, treće države također mogu pružati takve informacije.

                     (9)

                     Trebalo bi razjasniti uloge Vijeća, Visokog predstavnika, Agencije, svih imenovanih struktura za praćenje sigurnosti i država članica u okviru lanca operativnih odgovornosti koji se trebaju uspostaviti kako bi se reagiralo na prijetnju Uniji, državama članicama ili bilo kojem sustavu i usluzi uspostavljenima u okviru Programa.

                     (10)

                     Člankom 28. Uredbe (EU) 2021/696 utvrđuje se da Komisija ima opću odgovornost za provedbu Programa, među ostalim i u području sigurnosti. Ovom Odlukom trebalo definirati odgovornosti Vijeća i Visokog predstavnika za odvraćanje prijetnji koje proizlaze iz uvođenja, djelovanja ili uporabe sustava i usluga povezanih sa svemirom, ili u slučaju prijetnje tim sustavima ili uslugama.

                     (11)

                     U tom pogledu osnovna upućivanja na prijetnje sadržana su u izjavama o sigurnosnim zahtjevima specifičnima za sustav u kojima su navedene glavne generičke prijetnje s kojima se treba suočiti svaka komponenta Programa i u odgovarajućim planovima sigurnosti sustava koji uključuju registre sigurnosnih rizika izrađene u postupcima sigurnosne akreditacije za svaku komponentu. Ta osnovna upućivanja poslužit će kao referentne točke za utvrđivanje prijetnji kojima se posebno treba baviti ova Odluka i za kompletiranje operativnih postupaka za provedbu ove Odluke.

                     (12)

                     U hitnim slučajevima može biti nužno donijeti odluke unutar prvih par sati od primitka informacije o prijetnji. Ako okolnosti ne dopuštaju Vijeću da donese odluku radi odvraćanja prijetnje ili ublažavanja znatne štete za ključne interese Unije ili jedne ili više njezinih država članica, ili u slučaju prijetnje sustavima ili uslugama povezanima sa svemirom, Visoki predstavnik trebao bi biti ovlašten za izdavanje potrebnih privremenih uputa. U takvim okolnostima trebalo bi odmah obavijestiti Vijeće i što je prije moguće preispitati privremene upute.

                     (13)

                     U skladu s člankom 34. stavkom 5. točkom (b) Uredbe (EU) 2021/696 Agencija bi u okviru svojeg područja nadležnosti trebala osigurati rad Centra za praćenje sigurnosti Galilea (GSMC) u skladu sa zahtjevima iz stavka 2. tog članka i uputama izrađenima u okviru područja primjene ove Odluke. U skladu s člankom 79. stavkom 1. točkom (j) Uredbe (EU) 2021/696 izvršni direktor Agencije trebao bi osigurati da Agencija, kao upravitelj GSMC-a, može postupati u skladu s uputama predviđenima ovom Odlukom.

                     (14)

                     Relevantne imenovane strukture za praćenje sigurnosti trebale bi djelovati u skladu sa sigurnosnim zahtjevima iz članka 34. stavka 2. prvog podstavka Uredbe (EU) 2021/696 i uputama izrađenima u skladu s ovom Odlukom.

                     (15)

                     Osim toga, Odlukom br. 1104/2011/EU Europskog parlamenta i Vijeća (3)utvrđuju se pravila prema kojima države članice, Vijeće, Komisija, Europska služba za vanjsko djelovanje, agencije Unije, treće države i međunarodne organizacije mogu pristupiti javnoj reguliranoj usluzi koju pruža globalni navigacijski satelitski sustav uspostavljen u sklopu programa Galileo. Člankom 6. Odluke br. 1104/2011/EU posebno se navodi da GSMC osigurava operativno sučelje između nadležnih tijela za javnu reguliranu uslugu, Vijeća i Visokog predstavnika te nadzornih centara,

               DONIJELO JE OVU ODLUKU:

            Članak 1.

               1.   Ovom Odlukom utvrđuju se odgovornosti koje trebaju izvršavati Vijeće i Visoki predstavnik:

                           (a)

                           kako bi odvratili prijetnju sigurnosti Unije ili jedne ili više njezinih država članica ili ublažili znatnu štetu za ključne interese Unije ili jedne ili više njezinih država članica proizašlu iz uvođenja, djelovanja ili uporabe uspostavljenih sustava i pruženih usluga u okviru komponenata Svemirskog programa Unije („Program”); ili

                           (b)

                           u slučaju prijetnje djelovanju bilo kojeg od tih sustava ili pružanju tih usluga.

               2.   Pri provedbi ove Odluke vodi se računa o razlikama među komponentama Programa, posebice u vezi s ovlastima i nadzorom država članica nad senzorima, sustavima ili drugim kapacitetima koji su relevantni za Program.

            Članak 2.

               1.   U slučaju takve prijetnje države članice, Komisija, Agencija Europske unije za svemirski program („Agencija”) ili bilo koja struktura za praćenje sigurnosti imenovana u skladu s člankom 34. stavkom 4. Uredbe (EU) 2021/696 („imenovana struktura za praćenje sigurnosti”), ovisno o slučaju, odmah obavješćuju Visokog predstavnika o svim elementima kojima raspolažu, a koje smatraju relevantnima.

               2.   Visoki predstavnik odmah obavješćuje Vijeće o prijetnji i njezinu mogućem učinku na sigurnost Unije ili jedne ili više njezinih država članica i o djelovanju dotičnih sustava ili pružanju dotičnih usluga.

            Članak 3.

               1.   Vijeće, odlučujući jednoglasno na prijedlog Visokog predstavnika, odlučuje o potrebnim uputama Agenciji ili bilo kojoj imenovanoj strukturi za praćenje sigurnosti, ovisno o slučaju.

               2.   Agencija ili relevantna imenovana struktura za praćenje sigurnosti i Komisija pružaju savjete Visokom predstavniku o vjerojatnom širem učinku svih uputa koje Visoki predstavnik namjerava predložiti Vijeću u skladu sa stavkom 1. na uspostavljene sustave i pružene usluge u okviru komponenata Programa.

               3.   Prijedlog Visokog predstavnika iz stavka 1. uključuje procjenu učinka predloženih uputa.

               4.   Politički i sigurnosni odbor (PSO) prema potrebi daje mišljenje Vijeću o svim predloženim uputama.

            Članak 4.

               1.   Ako hitnost situacije zahtijeva trenutačno djelovanje koje treba poduzeti prije nego što Vijeće donese odluku u skladu s člankom 3. stavkom 1., Visoki predstavnik ovlašten je izdati potrebne privremene upute Agenciji ili relevantnoj imenovanoj strukturi za praćenje sigurnosti. Visoki predstavnik može naložiti glavnom tajniku Europske službe za vanjsko djelovanje da u ime Visokog predstavnika izda takve upute Agenciji ili relevantnoj imenovanoj strukturi za praćenje sigurnosti.

               2.   Visoki predstavnik odmah obavješćuje Vijeće i Komisiju o svim uputama izdanima na temelju stavka 1.

               3.   Vijeće potvrđuje, mijenja ili poništava privremene upute Visokog predstavnika u najkraćem mogućem roku.

               4.   Visoki predstavnik kontinuirano preispituje te privremene upute, mijenja ih prema potrebi ili poništava ako više nije potrebno trenutačno djelovanje. Privremene upute u svakom slučaju prestaju važiti četiri tjedna nakon izdavanja ili na temelju odluke Vijeća u skladu sa stavkom 3.

            Članak 5.

               1.   Unutar godine dana nakon što je odbor uspostavljen u skladu s člankom 107. stavkom 1. točkom (e) Uredbe (EU) 2021/696 u svojem sastavu za sigurnost utvrdio, na temelju analize rizika i prijetnji koju je provela Komisija u skladu s člankom 34. stavkom 2. Uredbe (EU) 2021/696, a u skladu s postupkom iz njezina članka 107. stavka 3., jesu li uspostavljeni sustav ili pružena usluga, ili oboje, u okviru određene komponente Programa sigurnosno osjetljivi, Visoki predstavnik priprema i podnosi na odobrenje PSO-u potrebne operativne postupke za praktičnu provedbu odredaba utvrđenih ovom Odlukom u pogledu dotičnog sustava ili usluge, ili obojega. U tu svrhu Visoki predstavnik ima podršku stručnjaka iz država članica, Komisije, Agencije i relevantne imenovane strukture za praćenje sigurnosti, ovisno o slučaju.

               2.   Operativni postupci iz stavka 1. mogu uključivati unaprijed utvrđene upute koje trebaju provesti Agencija ili bilo koja relevantna imenovana struktura za praćenje sigurnosti, ovisno o slučaju.

               3.   Visoki predstavnik preispituje operativne postupke barem svake dvije godine, posebice na temelju stečenih iskustava u procesu preispitivanja nakon godišnjeg praćenja provedbe ove Odluke, ili na zahtjev države članice, te ih podnosi PSO-u na odobrenje.

               4.   Visoki predstavnik najmanje jednom godišnje obavješćuje PSO o tekućim aktivnostima koje se provode u svrhu praktične provedbe ove Odluke.

            Članak 6.

               1.   U skladu s međunarodnim sporazumima koje je sklopila Unija ili koje su sklopile Unija i njezine države članice, uključujući one kojima se odobrava pristup javnoj reguliranoj usluzi na temelju članka 3. stavka 5. Odluke br. 1104/2011/EU, Visoki predstavnik ovlašten je za sklapanje administrativnih aranžmana s trećim državama u vezi sa suradnjom u svrhu provedbe ove Odluke. Takvi aranžmani podliježu odobrenju Vijeća, koje odlučuje jednoglasno.

               2.   Ako se takvim aranžmanima zahtijeva pristup klasificiranim podacima Unije, pružanje ili razmjena klasificiranih podataka odobrava se u skladu s primjenjivim sigurnosnim pravilima.

            Članak 7.
            Vijeće preispituje i, prema potrebi, mijenja pravila i postupke utvrđene ovom Odlukom najkasnije tri godine od dana njezina stupanja na snagu ili na zahtjev države članice.

            Članak 8.
            Države članice poduzimaju potrebne mjere kako bi se osigurala provedba ove Odluke u područjima njihove nadležnosti, u skladu s, među ostalim, člankom 34. stavkom 6. točkom (a) Uredbe (EU) 2021/696. U tu svrhu države članice određuju jednu ili više kontaktnih točaka za pomoć pri operativnom upravljanju prijetnjom. Navedene kontaktne točke mogu biti fizičke ili pravne osobe.

            Članak 9.
            Odluka 2014/496/ZVSP stavlja se izvan snage.
            Operativni postupci razvijeni u skladu s Odlukom 2014/496/ZVSP u vezi sa sustavom Galileo primjenjuju se do njihova ažuriranja u skladu s ovom Odlukom.

            Članak 10.
            Ova Odluka stupa na snagu na dan objave u Službenom listu Europske unije.
            Primjenjuje se od 1. siječnja 2021.

            Sastavljeno u Bruxellesu 30. travnja 2021.

                  Za Vijeće

                  Predsjednica

               A. P. ZACARIAS

            (1)  Odluka Vijeća 2014/496/ZVSP od 22. srpnja 2014. o aspektima uvođenja, djelovanja i uporabe europskog globalnog navigacijskog satelitskog sustava koji utječu na sigurnost Europske unije i stavljanju izvan snage Zajedničke akcije 2004/552/ZVSP (SL L 219, 25.7.2014., str. 53.).

            (2)  Uredba (EU) 2021/696 Europskog parlamenta i Vijeća od 28. travnja 2021. o uspostavi Svemirskog programa Unije i osnivanju Agencije Europske unije za svemirski program te o stavljanju izvan snage uredaba (EU) br. 912/2010, (EU) br. 1285/2013 i (EU) br. 377/2014 i Odluke br. 541/2014/EU (vidjeti stranicu 69 ovoga Službenog lista).

            (3)  Odluka br. 1104/2011/EU Europskog parlamenta i Vijeća od 25. listopada 2011. o pravilima za pristup javnoj reguliranoj usluzi koju pruža globalni navigacijski satelitski sustav uspostavljen u sklopu programa Galileo (SL L 287, 4.11.2011., str. 1.).


title: Odluka Vijeća (EU) 2021/778 od 6. svibnja 2021. o stajalištu koje treba zauzeti u ime Europske unije na 103. sjednici Odbora za pomorsku sigurnost Međunarodne pomorske organizacije i 76. sjednici Odbora za zaštitu morskog okoliša Međunarodne pomorske organizacije, o donošenju izmjena Međunarodne konvencije o standardima izobrazbe, izdavanju svjedodžbi i držanju straže pomoraca, Međunarodnog kodeksa o poboljšanom programu inspekcija tijekom pregleda brodova za rasuti teret i tankera za ulje, Međunarodnog kodeksa o sustavima za zaštitu od požara i Međunarodne konvencije o nadzoru štetnih sustava protiv obrastanja brodova

text:
                  12.5.2021

                  HR

                  Službeni list Europske unije

                  L 167/40

         ODLUKA VIJEĆA (EU) 2021/778
         od 6. svibnja 2021.
         o stajalištu koje treba zauzeti u ime Europske unije na 103. sjednici Odbora za pomorsku sigurnost Međunarodne pomorske organizacije i 76. sjednici Odbora za zaštitu morskog okoliša Međunarodne pomorske organizacije, o donošenju izmjena Međunarodne konvencije o standardima izobrazbe, izdavanju svjedodžbi i držanju straže pomoraca, Međunarodnog kodeksa o poboljšanom programu inspekcija tijekom pregleda brodova za rasuti teret i tankera za ulje, Međunarodnog kodeksa o sustavima za zaštitu od požara i Međunarodne konvencije o nadzoru štetnih sustava protiv obrastanja brodova
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Cilj djelovanja Unije u području pomorskog prometa trebao bi biti poboljšanje pomorske sigurnosti te zaštita morskog okoliša i zdravlja ljudi.

                     (2)

                     Očekuje se da će Odbor za pomorsku sigurnost Međunarodne pomorske organizacije („IMO”) na svojoj 103. sjednici od 5. do 14. svibnja 2021. donijeti izmjene Međunarodne konvencije o standardima izobrazbe, izdavanju svjedodžbi i držanju straže pomoraca iz 1978. („Konvencija STCW”), Međunarodnog kodeksa o poboljšanom programu inspekcija tijekom pregleda brodova za rasuti teret i tankera za ulje iz 2011. („Kodeks ESP iz 2011.”) i Međunarodnog kodeksa o sustavima za zaštitu od požara („Kodeks FSS”).

                     (3)

                     Očekuje se da će Odbor za zaštitu morskog okoliša IMO-a na svojoj 76. sjednici od 10. do 17. lipnja 2021. donijeti izmjene Međunarodne konvencije o nadzoru štetnih sustava protiv obrastanja brodova iz 2001. („Konvencija AFS”).

                     (4)

                     Izmjenama dijela A Kodeksa STCW Konvencije STCW pojasnila bi se operativna razina funkcija „časnika elektrotehničara” i uvela zajednička definicija pojma „visoki napon”. Cilj je tih izmjena pojasniti funkcije osoba koje rade na brodu, čime se osigurava veća jasnoća u pogledu različitih odgovornosti i zadaća.

                     (5)

                     Izmjenama Priloga 2. dijela A Priloga B Kodeksu ESP iz 2011. inspektorima bi se omogućilo da se pri mjerenjima debljine dvostruke oplate tankera za ulje usredotoče na sumnjiva područja. Cilj je tih izmjena povećati sigurnost na moru i smanjiti rizik od izlijevanja u slučaju nesreća.

                     (6)

                     Izmjenama poglavlja 9. Kodeksa FSS obuhvatili bi se sustavi kojima se kombinira poboljšana sigurnost detektora požara koji se mogu pojedinačno identificirati i koji su obvezni na putničkim brodovima s manje složenim i jeftinijim postupcima utvrđivanja kvarova po sekcijama, koji su trenutačno prihvatljivi samo za teretne brodove i balkone kabina putničkih brodova. Cilj je tih izmjena bolje zaštiti osobe na brodu u slučaju požara.

                     (7)

                     Primjereno je utvrditi stajalište koje treba zauzeti u ime Unije na 103. sjednici Odbora za pomorsku sigurnost jer izmjene Konvencije STCW, Kodeksa ESP iz 2011. i Kodeksa FSS mogu presudno utjecati na sadržaj prava Unije, to jest na Direktivu 2008/106/EZ Europskog parlamenta i Vijeća (1), Uredbu (EU) br. 530/2012 Europskog parlamenta i Vijeća (2) odnosno Direktivu 2009/45/EZ Europskog parlamenta i Vijeća (3).

                     (8)

                     Izmjenama priloga 1. i 4. Konvenciji AFS osigurala bi se globalna zabrana cibutrina kao tvari protiv obrastanja, čije su prodaja i upotreba u Uniji već zabranjene.

                     (9)

                     Primjereno je utvrditi stajalište koje treba zauzeti u ime Unije na 76. sjednici Odbora za zaštitu morskog okoliša jer izmjene priloga 1. i 4. Konvenciji AFS presudno utjecati na sadržaj prava Unije, to jest na Uredbu (EU) br. 528/2012 Europskog parlamenta i Vijeća (4).

                     (10)

                     Unija nije članica IMO-a niti je ugovorna stranka relevantnih konvencija i kodeksa. Vijeće bi stoga trebalo ovlastiti države članice da izraze stajalište Unije.

                     (11)

                     Područje primjene ove Odluke trebalo bi biti ograničeno na sadržaj predloženih izmjena, u mjeri u kojoj te izmjene mogu utjecati na zajednička pravila Unije i u isključivoj su nadležnosti Unije. Ova Odluka ne bi trebala utjecati na podjelu nadležnosti između Unije i njezinih država članica,

               DONIJELO JE OVU ODLUKU:

            Članak 1.
            Stajalište koja treba zauzeti u ime Unije na 103. sjednici Odbora za pomorsku sigurnost Međunarodne pomorske organizacije („IMO”) jest suglasiti se s donošenjem izmjena:

                        (a)

                        Međunarodne konvencije o standardima izobrazbe, izdavanju svjedodžbi i držanju straže pomoraca, kako su utvrđene u prilozima 7. i 8. dokumentu IMO-a MSC 102/24;

                        (b)

                        Međunarodnog kodeksa o poboljšanom programu inspekcija tijekom pregleda brodova za rasuti teret i tankera za ulje, kako su utvrđene u Prilogu 15. dokumentu IMO-a MSC 102/24; i

                        (c)

                        Međunarodnog kodeksa o sustavima za zaštitu od požara, kako su utvrđene u Prilogu 20. dokumentu IMO-a MSC 102/24.

            Članak 2.
            Stajalište koje treba zauzeti u ime Unije na 76. sjednici Odbora za zaštitu morskog okoliša IMO-a jest suglasiti se s donošenjem izmjena Međunarodne konvencije o nadzoru štetnih sustava protiv obrastanja brodova, kako su utvrđene u Prilogu 7. dokumentu IMO-a MEPC 75/18.

            Članak 3.

               1.   Stajalištima koja treba zauzeti u ime Unije, kako su utvrđena u člancima 1. i 2., obuhvaćene su dotične izmjene u mjeri u kojoj su te izmjene u isključivoj nadležnosti Unije i mogu utjecati na zajednička pravila Unije te ta stajališta izražavaju države članice koje su sve članice IMO-a, djelujući zajednički u interesu Unije.

               2.   Manje izmjene stajalištâ iz članaka 1. i 2. mogu se dogovoriti bez daljnje odluke Vijeća.

            Članak 4.
            Države članice ovlašćuju se dati svoju suglasnost da ih, u interesu Unije, obvezuju izmjene iz članaka 1. i 2., u mjeri u kojoj su te izmjene u isključivoj nadležnosti Unije.

            Članak 5.
            Ova Odluka stupa na snagu na dan donošenja.

            Sastavljeno u Bruxellesu 6. svibnja 2021.

                  Za Vijeće

                  Predsjednik

               J. BORRELL FONTELLES

            (1)  Direktiva 2008/106/EZ Europskog parlamenta i Vijeća od 19. studenoga 2008. o minimalnoj razini osposobljavanja pomoraca (SL L 323, 3.12.2008., str. 33.).

            (2)  Uredba (EU) br. 530/2012 Europskog parlamenta i Vijeća od 13. lipnja 2012. o ubrzanom postupnom uvođenju zahtjeva za dvostrukom oplatom ili ekvivalentnih projektnih zahtjeva za tankere za ulje s jednostrukom oplatom (SL L 172, 30.6.2012., str. 3.).

            (3)  Direktiva 2009/45/EZ Europskog parlamenta i Vijeća od 6. svibnja 2009. o sigurnosnim pravilima i normama za putničke brodove (SL L 163, 25.6.2009., str. 1.).

            (4)  Uredba (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (SL L 167, 27.6.2012., str. 1.).


title: Odluka Vijeća (EU) 2021/779 od 10. svibnja 2021. o stajalištu koje treba zauzeti u ime Europske unije u okviru Odbora za trgovinu Sporazuma o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane, u pogledu izmjena odluka br. 1/2014, br. 2/2014, br. 3/2014, br. 4/2014 i br. 5/2014 Odbora za trgovinu kako bi se uzelo u obzir pristupanje Ekvadora Sporazumu o trgovini i ažurirali popisi arbitara i stručnjaka za trgovinu i održivi razvoj

text:
                  12.5.2021

                  HR

                  Službeni list Europske unije

                  L 167/43

         ODLUKA VIJEĆA (EU) 2021/779
         od 10. svibnja 2021.
         o stajalištu koje treba zauzeti u ime Europske unije u okviru Odbora za trgovinu Sporazuma o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane, u pogledu izmjena odluka br. 1/2014, br. 2/2014, br. 3/2014, br. 4/2014 i br. 5/2014 Odbora za trgovinu kako bi se uzelo u obzir pristupanje Ekvadora Sporazumu o trgovini i ažurirali popisi arbitara i stručnjaka za trgovinu i održivi razvoj
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Sporazum o trgovini između Europske unije i njezinih država članica, s jedne strane, i Kolumbije i Perua, s druge strane („Sporazum o trgovini”) potpisan je u Bruxellesu 26. lipnja 2012. U skladu s Odlukom Vijeća 2012/735/EU (1) Sporazum o trgovini privremeno se primjenjuje između Unije i njezinih država članica i Perua od 1. ožujka 2013., a između Unije i njezinih država članica i Kolumbije od 1. kolovoza 2013.

                     (2)

                     Sporazum o trgovini izmijenjen je Protokolom o pristupanju kako bi se uzelo u obzir pristupanje Ekvadora, potpisanim u Bruxellesu 11. studenoga 2016. (2). U skladu s Odlukom Vijeća (EU) 2016/2369 (3) Sporazum o trgovini između Unije i njezinih država članica i Ekvadora privremeno se primjenjuje od 1. siječnja 2017.

                     (3)

                     U skladu s člankom 13. stavkom 2. točkom (g) podtočkom vi. Sporazuma o trgovini Odbor za trgovinu može pospješiti ostvarenje ciljeva Sporazuma o trgovini putem izmjena, koje su njime predviđene, ostalih odredbi koje Odbor za trgovinu može mijenjati u skladu s izričitom odredbom Sporazuma o trgovini.

                     (4)

                     U skladu s člankom 13. stavkom 5. Sporazuma o trgovini Odbor za trgovinu u obavljanju svih funkcija utvrđenih člankom 13. može donositi sve odluke kako je predviđeno Sporazumom o trgovini.

                     (5)

                     Odbor za trgovinu treba pisanim postupkom donijeti odluku o izmjeni svojih odluka br. 1/2014, br. 2/2014, br. 3/2014, br. 4/2014 i br. 5/2014.

                     (6)

                     Primjereno je utvrditi stajalište koje treba zauzeti u ime Unije u okviru Odbora za trgovinu jer će odluka biti obvezujuća za Uniju.

                     (7)

                     Odlukom br. 1/2014 Odbora za trgovinu predviđeno je donošenje njegova poslovnika u skladu s člankom 13. stavkom 1. točkom (j) Sporazuma o trgovini.

                     (8)

                     Odlukom br. 2/2014 Odbora za trgovinu predviđeno je donošenje poslovnika i kodeksa ponašanja za arbitre u skladu s člankom 13. stavkom 1. točkom (h) i člankom 315. Sporazuma o trgovini.

                     (9)

                     Odlukom br. 3/2014 Odbora za trgovinu predviđeno je utvrđivanje popisa arbitara u skladu s člankom 304. stavcima 1. i 4. Sporazuma o trgovini.

                     (10)

                     Odlukom br. 4/2014 Odbora za trgovinu predviđeno je donošenje poslovnika stručnog povjerenstva za trgovinu i održivi razvoj u skladu s člankom 284. stavkom 6. Sporazuma o trgovini.

                     (11)

                     Odlukom br. 5/2014 Odbora za trgovinu predviđeno je osnivanje stručnog povjerenstva za pitanja obuhvaćena glavom o trgovini i održivom razvoju u skladu s člankom 284. stavkom 3. Sporazuma o trgovini.

                     (12)

                     Kako bi se uzelo u obzir pristupanje Ekvadora Sporazumu o trgovini i potrebu za ažuriranjem popisa arbitara i stručnjaka za trgovinu i održivi razvoj, odluke br. 1/2014, br. 2/2014, br. 3/2014, br. 4/2014 i br. 5/2014 Odbora za trgovinu trebalo bi na odgovarajući način izmijeniti,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Odbora za trgovinu Sporazuma o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane, u pogledu izmjena odluka br. 1/2014, br. 2/2014, br. 3/2014, br. 4/2014 i br. 5/2014 Odbora za trgovinu temelji se na nacrtu odluke Odbora za trgovinu (4).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 10. svibnja 2021.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća 2012/735/EU od 31. svibnja 2012. o potpisivanju, u ime Unije, i privremenoj primjeni Sporazuma o trgovini između Europske unije i njezinih država članica, s jedne strane, i Kolumbije i Perua, s druge strane (SL L 354, 21.12.2012., str. 1.).

            (2)  SL L 356, 24.12.2016., str. 3.

            (3)  Odluka Vijeća (EU) 2016/2369 od 11. studenoga 2016. o potpisivanju, u ime Unije, i privremenoj primjeni Protokola o pristupanju uz Sporazum o trgovini između Europske unije i njezinih država članica, s jedne strane, i Kolumbije i Perua, s druge strane, kako bi se uzelo u obzir pristupanje Ekvadora (SL L 356, 24.12.2016., str. 1.).

            (4)  Vidjeti dokument ST 7767/21 nahttp://register.consilium.europa.eu.


title: Odluka Vijeća (EU) 2021/792 od 6. svibnja 2021. o stajalištu koje treba zauzeti u ime Europske unije u okviru Zajedničkog odbora za ekološke proizvode osnovanog Sporazumom između Europske unije i Republike Čilea o trgovini ekološkim proizvodima u pogledu donošenja poslovnika Zajedničkog odbora za ekološke proizvode

text:
                  17.5.2021

                  HR

                  Službeni list Europske unije

                  L 171/4

         ODLUKA VIJEĆA (EU) 2021/792
         od 6. svibnja 2021.
         o stajalištu koje treba zauzeti u ime Europske unije u okviru Zajedničkog odbora za ekološke proizvode osnovanog Sporazumom između Europske unije i Republike Čilea o trgovini ekološkim proizvodima u pogledu donošenja poslovnika Zajedničkog odbora za ekološke proizvode
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija je Odlukom Vijeća (EU) 2017/2307 (1) sklopila Sporazum između Europske unije i Republike Čilea o trgovini ekološkim proizvodima („Sporazum”), koji je stupio na snagu 1. siječnja 2018.

                     (2)

                     Člankom 8. Sporazuma osnovan je Zajednički odbor za ekološke proizvode („Zajednički odbor”) koji upravlja Sporazumom i donosi odluke o provedbi i dobrom funkcioniranju. U skladu sa stavkom 5. tog članka Zajednički odbor donosi svoj poslovnik.

                     (3)

                     Primjereno je utvrditi stajalište koje treba zauzeti u ime Europske unije u okviru Zajedničkog odbora u pogledu njegova poslovnika jer će taj poslovnik biti obvezujući za Uniju.

                     (4)

                     Stajalište Unije u okviru Zajedničkog odbora trebalo bi se temeljiti na nacrtu odluke Zajedničkog odbora,

               DONIJELO JE OVU ODLUKU:

            Članak 1.
            Stajalište koje treba zauzeti u ime Europske unije u okviru Zajedničkog odbora za ekološke proizvode osnovanog Sporazumom između Europske unije i Republike Čilea o trgovini ekološkim proizvodima u pogledu donošenja njegova poslovnika temelji se na nacrtu odluke Zajedničkog odbora za ekološke proizvode (2).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 6. svibnja 2021.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća (EU) 2017/2307 od 9. listopada 2017. o sklapanju Sporazuma između Europske unije i Republike Čilea o trgovini ekološkim proizvodima (SL L 331, 14.12.2017., str. 1.).

            (2)  Vidjeti dokument ST 7778/21 na http://register.consilium.europa.eu.


title: Odluka Vijeća (EU) 2021/793 od 26. ožujka 2021. o potpisivanju, u ime Europske unije, i privremenoj primjeni Sporazuma o partnerstvu u održivom ribarstvu između Europske unije, s jedne strane, i Vlade Grenlanda i Vlade Danske, s druge strane, i njegova Protokola o provedbi

text:
                  18.5.2021

                  HR

                  Službeni list Europske unije

                  L 175/1

         ODLUKA VIJEĆA (EU) 2021/793
         od 26. ožujka 2021.
         o potpisivanju, u ime Europske unije, i privremenoj primjeni Sporazuma o partnerstvu u održivom ribarstvu između Europske unije, s jedne strane, i Vlade Grenlanda i Vlade Danske, s druge strane, i njegova Protokola o provedbi
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Vijeće je 9. prosinca 2019. ovlastilo Komisiju da otvori pregovore s Vladom Grenlanda i Vladom Danske s ciljem sklapanja novog sporazuma o partnerstvu u održivom ribarstvu i njegova novog protokola o provedbi.

                     (2)

                     Pregovori su uspješno zaključeni parafiranjem Sporazuma o partnerstvu u održivom ribarstvu između Europske unije, s jedne strane, i Vlade Grenlanda i Vlade Danske, s druge strane („Sporazum o partnerstvu”) i Protokola o provedbi Sporazuma o partnerstvu u održivom ribarstvu između Europske unije, s jedne strane, i Vlade Grenlanda i Vlade Danske, s druge strane („Protokol”) 11. siječnja 2021.

                     (3)

                     Sporazumom o partnerstvu stavlja se izvan snage Sporazum o partnerstvu u ribarstvu između Europske zajednice, s jedne strane, i Vlade Danske i Lokalne vlade Grenlanda, s druge strane (1), koji je stupio na snagu 28. lipnja 2007.

                     (4)

                     Cilj je Sporazuma o partnerstvu i Protokola omogućiti Uniji, Vladi Danske i Vladi Grenlanda bližu suradnju na daljnjem promicanju razvoja politike održivog ribarstva i odgovornog iskorištavanja ribolovnih resursa u grenlandskim vodama.

                     (5)

                     Kako bi plovila Unije mogla što prije početi obavljati ribolovne aktivnosti te u skladu s člankom 15. Sporazuma o partnerstvu i člankom 12. Protokola, Sporazum o partnerstvu i Protokol trebalo bi privremeno primjenjivati od datuma njihova potpisivanja.

                     (6)

                     Stoga bi Sporazum o partnerstvu i Protokol trebalo potpisati i privremeno primjenjivati do završetka postupaka potrebnih za njihovo stupanje na snagu,

               DONIJELO JE OVU ODLUKU:

            Članak 1.
            Odobrava se potpisivanje u ime Unije Sporazuma o partnerstvu u održivom ribarstvu između Europske unije, s jedne strane, i Vlade Grenlanda i Vlade Danske, s druge strane („Sporazum o partnerstvu”) i Protokola o provedbi Sporazuma o partnerstvu u održivom ribarstvu između Europske unije, s jedne strane, i Vlade Grenlanda i Vlade Danske, s druge strane („Protokol”), podložno sklapanju navedenih akata (2).

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma o partnerstvu i Protokola u ime Unije.

            Članak 3.
            Sporazum o partnerstvu privremeno se primjenjuje, u skladu s njegovim člankom 15., od datuma njegova potpisivanja (3) do završetka postupaka potrebnih za njegovo stupanja na snagu.

            Članak 4.
            Protokol se privremeno primjenjuje, u skladu s njegovim člankom 12., od datuma njegova potpisivanja  (3) do završetka postupaka potrebnih za njegovo stupanja na snagu.

            Članak 5.
            Ova Odluka stupa na snagu na dan donošenja.

            Sastavljeno u Bruxellesu 26. ožujka 2021.

                  Za Vijeće

                  Predsjednica

               A. P. ZACARIAS

            (1)  SL L 172, 30.6.2007., str. 4.

            (2)  Vidjeti stranicu 3 ovoga Službenog lista.

            (3)  Glavno tajništvo Vijeća objavit će datum od kojeg će se Sporazum o partnerstvu i Protokol privremeno primjenjivati u Službenom listu Europske unije.


title: Odluka Vijeća (ZVSP) 2021/796 od 17. svibnja 2021. o izmjeni Odluke (ZVSP) 2019/797 o mjerama ograničavanja protiv kibernapada koji predstavljaju prijetnju Uniji ili njezinim državama članicama

text:
                  18.5.2021

                  HR

                  Službeni list Europske unije

                  LI 174/1

         ODLUKA VIJEĆA (ZVSP) 2021/796
         od 17. svibnja 2021.
         o izmjeni Odluke (ZVSP) 2019/797 o mjerama ograničavanja protiv kibernapada koji predstavljaju prijetnju Uniji ili njezinim državama članicama
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 17. svibnja 2019. donijelo Odluku (ZVSP) 2019/797 (1).

                     (2)

                     Odluka (ZVSP) 2019/797 primjenjuje se do 18. svibnja 2021. Na temelju preispitivanja te odluke u njoj utvrđene mjere ograničavanja trebalo bi produljiti do 18. svibnja 2022.

                     (3)

                     Odluku (ZVSP) 2019/797 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Članak 10. Odluke (ZVSP) 2019/797 zamjenjuje se sljedećim:

                  „Članak 10.
                  Ova Odluka primjenjuje se do 18. svibnja 2022. te se redovito preispituje. Ona se prema potrebi produljuje ili mijenja ako Vijeće smatra da njezini ciljevi nisu ostvareni.”

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 17. svibnja 2021.

                  Za Vijeće

                  Predsjednica

               A. P. ZACARIAS

            (1)  Odluka Vijeća (ZVSP) 2019/797 od 17. svibnja 2019. o mjerama ograničavanja protiv kibernapada koji predstavljaju prijetnju Uniji ili njezinim državama članicama (SL L 129I, 17.5.2019., str. 13.).


title: Odluka Vijeća (EU) 2021/799 od 16. rujna 2019. o stajalištu koje treba zauzeti u ime Europske unije u okviru Odbora za javno upravljanje OECD-a i Vijeća OECD-a o nacrtu Preporuke o suzbijanju nezakonite trgovine – povećanje transparentnosti u zonama slobodne trgovine

text:
                  19.5.2021

                  HR

                  Službeni list Europske unije

                  L 177/1

         ODLUKA VIJEĆA (EU) 2021/799
         od 16. rujna 2019.
         o stajalištu koje treba zauzeti u ime Europske unije u okviru Odbora za javno upravljanje OECD-a i Vijeća OECD-a o nacrtu Preporuke o suzbijanju nezakonite trgovine – povećanje transparentnosti u zonama slobodne trgovine
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Međunarodni standardi za suzbijanje nezakonite trgovine ključni su za osiguravanje jednakih uvjeta na globalnoj razini i poticanje zakonite trgovine. Takvi standardi trebali bi sadržavati smjernice koje vladama i oblikovateljima politika pomažu u njihovim nastojanjima za smanjenje nezakonite trgovine koja se odvija kroz zone slobodne trgovine i unutar zona slobodne trgovine te za odvraćanje od takve trgovine, kao je navedeno u nacrtu Preporuke Organizacije za gospodarsku suradnju i razvoj (OECD) o suzbijanju nezakonite trgovine – povećanje transparentnosti u zonama slobodne trgovine („nacrt Preporuke”).

                     (2)

                     Na temelju šestogodišnje analize i savjetovanja sa stručnjacima, među ostalim sa Svjetskom carinskom organizacijom (WCO) i Svjetskom trgovinskom organizacijom (WTO), opsežne rasprave o nacrtu Preporuke vodile su se u Radnoj skupini OECD-a za suzbijanje nezakonite trgovine koja je pomoćno tijelo Foruma na visokoj razini o rizicima Odbora za javno upravljanje OECD-a.

                     (3)

                     Očekuje se da će se nacrt Preporuke najprije predstaviti Odboru za javno upravljanje OECD-a radi odobrenja, a zatim Vijeću OECD-a radi donošenja.

                     (4)

                     Primjereno je utvrditi stajalište koje treba zauzeti u ime Unije u okviru Odbora za javno upravljanje OECD-a i Vijeća OECD-a jer nacrt Preporuke može utjecati na analizu rizika koju carinska tijela država članica provode u skladu s Uredbom (EU) br. 952/2013 Europskog parlamenta i Vijeća (1), u vezi sa zajedničkim okvirom upravljanja rizikom za carinske provjere. Razlog tome je činjenica da je neusklađenost s kodeksom ponašanja pokazatelj rizika koji carinska tijela država članica mogu upotrijebiti u okviru svojeg diskrecijskog prava kako bi odabrala robu ili gospodarske subjekte za carinske provjere s pomoću pošiljki koje dolaze iz dotičnih zona slobodne trgovine ili su provezene kroz dotične zone slobodne trgovine. Nezakonita trgovina ima sveobuhvatne štetne gospodarske, društvene, ekološke, a čak i političke učinke, te je ključno da Unija podupre donošenje nacrta Preporuke u Vijeću OECD-a.

                     (5)

                     Vijeće OECD-a tijelo je osnovano Konvencijom o OECD-u. Dvadeset tri države članice zemlje su članice su OECD-a i imaju pravo glasa u Vijeću OECD-a. Unija nije članica OECD-a te stoga nema pravo glasa kada Vijeće OECD-a donosi pravne akte. Iako Komisija u okviru Odbora za javno upravljanje OECD-a i Vijeća OECD-a izražava stajalište Unije, države članice Unije koje su zemlje članice OECD-a trebale bi iskoristiti svoje pravo glasa kako bi zauzele stajalište u ime Unije, djelujući zajednički, u skladu sa stajalištem Unije.

                     (6)

                     Stajalište Unije u okviru Odbora za javno upravljanje OECD-a i Vijeća OECD-a trebalo bi se stoga temeljiti na priloženom nacrtu Preporuke,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Odbora za javno upravljanje OECD-a i Vijeća OECD-a u pogledu povećanja transparentnosti u zonama slobodne trgovine temelji se na nacrtu Preporuke o suzbijanju nezakonite trgovine – povećanje transparentnosti u zonama slobodne trgovine, priloženom ovoj Odluci.
            Predstavnici Unije u Odboru za javno upravljanje OECD-a i Vijeću OECD-a mogu dogovoriti manje izmjene nacrta Preporuke bez daljnje odluke Vijeća.

            Članak 2.
            Stajalište iz članka 1. zauzimaju države članice koje su zemlje članice OECD-a djelujući zajednički.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 16. rujna 2019.

                  Za Vijeće

                  Predsjednica

               T. TUPPURAINEN

            (1)  Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.).

            PRILOG
            PRIVITAK

               Preporuka o suzbijanju nezakonite trgovine: povećanje transparentnosti u zonama slobodne trgovine

                        1.

                        Ovaj dokument sadržava nacrt Preporuke o suzbijanju nezakonite trgovine povećanjem transparentnosti u zonama slobodne trgovine (dalje u tekstu „nacrt Preporuke”), navedene u Prilogu i izrađene u okviru Radne skupine OECD-a za suzbijanje nezakonite trgovine (1), pomoćnog tijela Foruma na visokoj razini o rizicima Odbora za javno upravljanje OECD-a. Njezin je cilj pomoći državama i oblikovateljima politika da smanje i spriječe nezakonitu trgovinu koja se odvija kroz zone slobodne trgovine i unutar njih.

                        2.

                        OECD je proveo opsežno istraživanje o nezakonitoj trgovini u obliku tematskih studija i usporedaba podataka među zemljama radi dodatnog razumijevanja i mapiranja nezakonitih tržišta. Njegovi nalazi čine bazu dokaza koja se upotrebljava u izradi međusektorskih politika za upravljanje rizicima.

                        3.

                        Kako je predviđeno Programom rada i proračunom Odbora za javno upravljanje za 2017.-2018. [GOV/PGC(2016)9/FINAL], OECD je u suradnji s Uredom Europske unije za intelektualno vlasništvo (EUIPO) proveo analizu trgovinskih putova kojima se odvija nezakonita prekogranična trgovina krivotvorinama te različitih vrsta nezakonite robe. U analizi su utvrđeni brojni nedostaci u politikama, što se među ostalim odnosi na zone slobodne trgovine, u kojima je potrebno osnažiti nadzor i poboljšati prakse izvršavanja zakonodavstva temeljene na riziku. U svojoj Ministarskoj izjavi za 2017. Vijeće OECD-a pozdravilo je daljnji rad Radne skupine OECD-a za suzbijanje nezakonite trgovine i prepoznalo potrebu za međunarodnom suradnjom i partnerstvom u borbi protiv međunarodne korupcije i nezakonite trgovine (2).

               Temelj za izradu nacrta Preporuke

                        4.

                        Prethodnih desetljeća uspostavljen je rekordan broj zona slobodne trgovine kako bi privukle nove poslovne aktivnosti i strana ulaganja. Njihov je cilj olakšati trgovinu i gospodarski rast uklanjanjem tarifa, kvota i drugih poreza te smanjenjem birokratskih zahtjeva, kao što su neki carinski postupci i zahtjevi za objavljivanje. Opseg i priroda zona slobodne trgovine razlikuju se među državama, ovisno o režimu i vrstama aktivnosti koje su u njima dozvoljene, a mogu imati razne nazive, kao što su slobodne zone, poslovne zone, zone proizvodnje za izvoz, posebne gospodarske zone, zone vanjske trgovine itd. Zbog porasta njihova broja u dinamičnom kontekstu globalizacije zone slobodne trgovine imaju glavnu ulogu u poslovanju za brojne zemlje i vodeće proizvođače.

                        5.

                        No u nekim je zemljama taj razvoj bio brži od donošenja standarda i propisa kojima bi se učinkovito nadzirale aktivnosti u zonama slobodne trgovine. Rezultat je toga da su kriminalne mreže pronašle načine da zlouporabe nedostatke u nadzoru nekih zona slobodne trgovine kako bi krijumčarile ili preusmjerile nezakonite proizvode na domaće tržište, uspostavile pogone za proizvodnju krivotvorene i nedozvoljene robe, prevozile nezakonitu robu i olakšale obavljanje nezakonitih usluga. U nekim se zemljama za sve potrebe smatra da su zone slobodne trgovine izvan carinskog područja zemlje i zbog toga roba ulazi u ta područja ili izlazi iz njih uz minimalne carinske provjere. Iako su uvjeti za uspostavu zona slobodne trgovine regulirani, opseg carinskih provjera i intervencija često je nedostatan ili one ne postoje. Čak i u slučajevima u kojima je zakonodavstvom izričito predviđeno da carinska tijela provode provjere u zonama slobodne trgovine, provedba može biti loša.

                        6.

                        Brojne zone slobodne trgovine ostvaruju gospodarske koristi za svoja lokalna gospodarstva, no postoje čvrsti dokazi da se u njima odvija nezakonita trgovina npr. krivotvorinama, divljom florom i faunom, oružjem itd. OECD je analizom utvrdio da postoji pozitivna korelacija između veličine zone slobodne trgovine u smislu broja zaposlenih i broja poduzeća s poslovnim nastanom te vrijednosti nezakonite trgovine krivotvorinama. Utvrđeno je da su neke zone slobodne trgovine ključne točke za prekrcaj nezakonite robe koja je prepakirana ili ponovno označena kako bi se prikrilo njezino podrijetlo i kako bi dospjela u zakoniti lanac opskrbe.

                        7.

                        Na sastanku Vijeća OECD-a na ministarskoj razini za 2017. ministri su „prepoznali potrebu za međunarodnom suradnjom i partnerstvom u borbi protiv međunarodne korupcije i nezakonite trgovine, među ostalim poboljšanjem primjene postojećih standarda” i „pozdravili daljnji rad OECD-a na suzbijanju nezakonite trgovine, uključujući u okviru Radne skupine za suzbijanje nezakonite trgovine”.

                        8.

                        U svrhu rješavanja tih problema i kao odgovor na poziv ministara Radna skupina za suzbijanje nezakonite trgovine radila je na nacrtu Preporuke Vijeća OECD-a u kojoj se predlažu mjere za povećanje transparentnosti zona slobodne trgovine kako bi se smanjila njihova zloupotreba i kako bi se učinile manje privlačnima za zločinačke organizacije koje ih trenutačno iskorištavaju.

                        9.

                        Nacrt Preporuke temelji se na analizama i savjetovanjima sa stručnjacima OECD-a u trajanju od šest godina, a to su osobito:

                        10.

                        Sastanci Radne skupine za suzbijanje nezakonite trgovine na temu poteškoća u izvršavanju zakonodavstva povezanih sa zonama slobodne trgovine i različitim nezakonitim tržištima te dvije zajedničke radionice s raznim međuvladinim organizacijama. Prva radionica organizirana je u studenome 2016. u Bruxellesu sa Svjetskom carinskom organizacijom, dok je druga organizirana u rujnu 2017. u Alicanteu s Uredom Europske unije za intelektualno vlasništvo;

                        11.

                        Izvješće OECD-a Governance Frameworks to Counter Illicit Trade (Okviri upravljanja za suzbijanje nezakonite trgovine), u kojemu se među ostalim u glavnim crtama navodi sadržaj tih rasprava (3), te zajedničko izvješće OECD-a i EUIPO-a Trade in Counterfeit Goods and Free Trade Zones (Trgovina krivotvorinama i zone slobodne trgovine), objavljeno u ožujku 2018. (4), u kojemu su utvrđene statističke korelacije između veličine zone slobodne trgovine (u smislu broja poduzeća s poslovnim nastanom, broja zaposlenika i udjela u ukupnoj vrijednosti izvoza) te vrijednosti krivotvorene robe koja pristiže iz pojedine nadležnosti.

                        12.

                        Analizom su utvrđeni ključni problemi zbog kojih su zone slobodne trgovine podložne nezakonitoj trgovini:

                                    •

                                    u nekim slučajevima tijela za izvršavanje zakonodavstva nemaju odgovarajući nadzor nad poslovnim okruženjem u zonama slobodne trgovine zbog čestog pogrešnog shvaćanja da poduzeća s poslovnim nastanom u takvih zonama posluju izvan nadležnosti državnog područja. To vodi do pogrešnog mišljenja da nacionalna tijela za izvršavanje zakonodavstva i carinska tijela nisu ovlaštena da pristupe fizičkim prostorima i informacijama gospodarskog subjekta koji ondje posluje;

                                    •

                                    čak i u gospodarstvima u kojima postoji ispravno shvaćanje nadležnosti lokalnih carinskih tijela i drugih tijela za izvršavanje zakonodavstva u pogledu pristupa zoni slobodne trgovine, poticaji za nadzor aktivnosti i prekrcaja su slabi, osim ako nema značajnog proboja na domaće tržište.

                        13.

                        U zone slobodne trgovine lako se unose veće količine gotovine za koju se izjavljuje da služi u svrhu maloprodajnih transakcija unutar zone, no ne postoji službeni proces provjere kojim bi se potvrdilo da se ona na kraju upotrebljava u zakonitom poslovanju. Nadalje, budući da nadležna tijela nisu povezana elektroničkim sustavima za praćenje tereta, nije moguća pravodobna analiza rizika.

                        14.

                        Iako su neke zone slobodne trgovine zbog nepotvrđenih dokaza o zloupotrebi u svrhu nezakonite trgovine u središtu međunarodne pozornosti, svijest odgovornih osoba o rizicima povezanima sa zonama slobodne trgovine i dalje je relativno niska.

                        15.

                        Sastanci i razmatranja sa stručnjacima, kao i novije publikacije OECD-a o zonama slobodne trgovine i njegova prethodna izvješća (5), opravdavaju zaključak da nedostatak praćenja, nadzora i transparentnosti u pogledu aktivnosti koje se provode u brojnim zonama slobodne trgovine omogućuje proizvodnju, kretanje, skladištenje i krijumčarenje nezakonite robe. Zbog ozbiljnosti tih nalaza na sastanku Vijeća na ministarskoj razini 2017. ministri su pozvali OECD da pokrene koordiniranu međunarodnu akciju kako bi se povećala transparentnost u zonama slobodne trgovine i tako smanjila mogućnost da se iskorištavaju za nezakonitu trgovinu.

               Proces izrade nacrta Preporuke

                        16.

                        Na svojem sastanku u prosincu 2017. Forum na visokoj razini o rizicima složio se da bi Radna skupina trebala izraditi nacrt skupa smjernica za suzbijanje nezakonite trgovine kako bi se poduprla nastojanja OECD-a u uspostavljanju globalnih standarda i jednakih uvjeta u kontekstu globalizacije. Cilj je predloženih mjera poboljšati kapacitet tijela za izvršavanje zakonodavstva kako bi poduzela učinkovite mjere te smanjiti privlačnost zona slobodne trgovine za poduzetnike koji se bave kriminalom.

                        17.

                        O prvom nacrtu smjernica za suzbijanje nezakonite trgovine povećanjem transparentnosti u zonama slobodne trgovine raspravljalo se i komentiralo na sastanku Radne skupine za suzbijanje nezakonite trgovine u ožujku 2018. [GOV/PGC/HLRF/TFCIT(2018)1], a pisani komentari dobiveni su na savjetovanjima s tajništvima Stručne skupine za financijsko djelovanje, Svjetske carinske organizacije i Svjetske trgovinske organizacije.

                        18.

                        Odbor za javno upravljanje informiran je o procesu na svojem 57. sastanku 12. travnja 2018. i pozvan da dostavi svoje komentare o opcijama politika namijenjenima jačanju okvira upravljanja za suzbijanje nezakonite trgovine, među ostalim putem uključivog postupka savjetovanja. Odbor za javno upravljanje složio se i da se nacrt smjernica uputi na javno savjetovanje [GOV/PGC/A(2018)1].

                        19.

                        Nakon unosa daljnjih komentara o nacrtu smjernica dobivenih od Foruma na visokoj razini o rizicima i Radne skupine za suzbijanje nezakonite trgovine 8. srpnja 2018. pokrenuto je javno savjetovanje na internetu, koje je trajalo do 3. rujna 2018. Savjetovanje je bilo otvoreno za sve dionike, a primljeni su komentari od zemalja članica OECD-a, nečlanica OECD-a, operatorâ zona slobodne trgovine, njihovih udruga, posrednika (uključujući pošiljatelje, otpremnike i dostavljače) te predstavnika sektora koji posluju u zonama slobodne trgovine ili ih upotrebljavaju u okviru svojeg lanca opskrbe. U javnom savjetovanju sudjelovalo je više od 200 pojedinačnih dionika, a primljeno je gotovo 100 stranica pisanih komentara.

                        20.

                        Usto, 18. lipnja 2018. nacrt smjernica predstavljen je Radnoj skupini Odbora za trgovinu kako bi se dobili njezini komentari, a održana su i interna savjetovanja s tajništvom Odbora za ekonomsku politiku, Odborom za trgovinu, Radnom skupinom o korupciji u međunarodnim trgovačkim transakcijama te Svjetskim forumom o transparentnosti i razmjeni informacija (GFTEI). Nadalje, zatražen je i savjet tajništva Stručne skupine za financijsko djelovanje za pranje novca (FATF). Dobiveni su korisni komentari koji su poboljšali dosljednost i usklađenost nacrta smjernica s postojećim instrumentima.

                        21.

                        Nakon uključivanja svih relevantnih i važnih komentara dobivenih u okviru javnog savjetovanja te savjetovanja s drugim tijelima i tajništvom OECD-a, revidirani nacrt proslijeđen je Radnoj skupini za suzbijanje nezakonite trgovine (i Forumu na visokoj razini o rizicima) u obliku nacrta Preporuke. Tada su neke delegacije otvorile nekoliko pitanja, uključujući kako najbolje pratiti usklađenost zona slobodne trgovine s Kodeksom ponašanja za čiste zone slobodne trgovine. Ta su pitanja riješena tako da je u nacrt teksta iz Priloga, koji ne sadržava konkretne odredbe o praćenju usklađenosti, unesena izjava o namjeri da se u roku od jedne godine nakon donošenja Preporuke razvije jasan mehanizam za praćenje usklađenosti.

                        22.

                        Revidirani nacrt Preporuke predaje se Radnoj skupini za suzbijanje nezakonite trgovine radi odobrenja i prosljeđivanja Forumu na visokoj razini o rizicima, nakon čega će se proslijediti Odboru za javno upravljanje radi odobrenja i konačnog prosljeđivanja Vijeću OECD-a, koje će je donijeti u okviru svojeg Izvršnog odbora.

               Cilj i područje primjene nacrta Preporuke

                        23.

                        Nacrt Preporuke namijenjen je osiguranju transparentnosti u zonama slobodne trgovine i oblikovan kao dio širih nastojanja za suzbijanje nezakonite trgovine. Nezakonita trgovina ima dalekosežne štetne gospodarske, društvene, ekološke pa čak i političke učinke te općenito uništava održivi razvoj. Njome se ugrožava dobro upravljanje, smanjuje povjerenje u države i vladavinu prava te potencijalno stvaraju prijetnje političkoj stabilnosti jer njezini gospodarski subjekti odvraćaju neželjenu pozornost kako bi zaštitili svoj udio na nezakonitom tržištu.

                        24.

                        Širi cilj nacrta Preporuke jest s vremenom uspostaviti jasna očekivanja u pogledu učinkovitih politika za suzbijanje nezakonite trgovine. Cilj zajedničkih standarda za globalizaciju jest osigurati da se njezine koristi mogu u potpunosti dijeliti i smanjiti negativne strane na najmanju moguću mjeru. Za to je potrebna dodatna suradnja među zemljama i ulaganje u razvoj odgovarajućih institucionalnih kapaciteta (6).

                        25.

                        U nacrtu Preporuke zemlje članice OECD-a i nečlanice koje su se obvezale da će ga se pridržavati (zemlje obveznice) pozivaju se da potaknu zone slobodne trgovine da donesu dobrovoljni Kodeks ponašanja za čiste zone slobodne trgovine (utvrđen u Dodatku nacrtu Preporuke), imajući u vidu činjenicu da će se usklađenost s njegovim odredbama ocjenjivati i pratiti primjenom mehanizma (dijagnostički alat) koji će se uspostaviti u roku od jedne godine nakon donošenja nacrta Preporuke. Cilj je osigurati utjecaj nacrta Preporuke i promicati transparentnost na učinkovit način kako bi zone slobodne trgovine provodile nadzor gospodarskih subjekata s poslovnim nastanom unutar zone i surađivale s nadležnim javnim tijelima. Zone slobodne trgovine trebale bi poticati dostupnost informacija korisnih za istrage te osigurati odgovornost i jednake uvjete, što bi rezultiralo smanjenjem nezakonite trgovine.

                        26.

                        U nacrtu Preporuke predlaže se dvojaki pristup kojim se uzimaju u obzir dimenzije važne za sve dionike dobrog upravljanja u zonama slobodne trgovine, uključujući carinska tijela, a prema potrebi i širu zajednicu za izvršavanje zakonodavstva (što može obuhvaćati tijela za kaznena djela protiv okoliša, porezna tijela i druga), zone slobodne trgovine, gospodarske subjekte koji posluju unutar zone i civilno društvo.

                        27.

                        Cilj je nacrta Preporuke poduprijeti zemlje obveznice i pružiti korisne smjernice za rješavanje problema i utvrđivanje dobre prakse povezane sa smanjenjem nezakonite trgovine. Za sveobuhvatan pristup smanjenju nezakonite trgovine u zonama slobodne trgovine potrebni su djelovanje zemalja obveznica i njihova suradnja kako bi se povećali nadzor i kontrola zona slobodne trgovine kada se zloupotrebljavaju u svrhu nezakonite trgovine. Zbog toga se u nacrtu Preporuke razmatraju ključne potrebe utvrđene u istraživanjima OECD-a, među ostalim:

                                    •

                                    koordinirana međunarodna nastojanja nacionalnih zakonodavnih i izvršnih tijela kako bi se službenici za izvršavanje zakonodavstva i carinski službenici izričito ovlastili da u skladu s nacionalnim pravom provode učinkovite istrage, preglede i inspekcije na licu mjesta bez prethodne obavijesti ili sudskog odobrenja u bilo kojem trenutku i na bilo kojem mjestu unutar bilo koje zone slobodne trgovine i kako bi se olakšalo provođenje primjenjivog zakona, propisa ili političke upute,

                                    •

                                    međunarodna suradnja kako bi se lokalna tijela potaknula da primjenjuju jači nadzor i kontrolu nad zonama slobodne trgovine jer negativni vanjski čimbenici na njihovim domaćim tržištima nisu dovoljni da potaknu aktivnosti koje umanjuju rizike nezakonite trgovine,

                                    •

                                    stvaranje političke volje za pronalazak rješenja problemâ.

               Nadzor provedbe, diseminacija i pridržavanje zemalja nečlanica

                        28.

                        U nacrtu Preporuke Odbor za javno upravljanje zadužuje se da:

                                    •

                                       u okviru Radne skupine za suzbijanje nezakonite trgovine organizira forum za razmjenu informacija i dobrovoljnu stručnu provjeru provedbe ove Preporuke. To može biti u obliku angažmana dionika kako bi se podigla svijest o riziku nezakonite trgovine u pojedinim zonama slobodne trgovine, kako bi se raspravilo o usklađenosti s Kodeksom ponašanja za čiste zone slobodne trgovine te usporedila iskustva i razmotrile prakse namijenjene smanjenju i sprječavanju rizika nezakonite trgovine;

                                    •

                                       uspostavi mehanizam (dijagnostički alat) za ocjenu učinkovitosti i usklađenosti zona slobodne trgovine s Kodeksom ponašanja za čiste zone slobodne trgovine. Taj bi se mehanizam uspostavio procesom koji uključuje više dionika pod vodstvom Radne skupine za suzbijanje nezakonite trgovine te pod okriljem Foruma na visokoj razini o rizicima i Odbora za javno upravljanje u roku od jedne godine nakon donošenja Preporuke;

                                    •

                                       razvije komplet alata koji bi zemljama obveznicama pružio podršku u provedbi Preporuke, uključujući promicanje i poticanje usklađenosti zona slobodne trgovine s Kodeksom ponašanja za čiste zone slobodne trgovine u roku od jedne godine nakon donošenja Preporuke. U okviru procesa koji uključuje više dionika, pod vodstvom Radne skupine za suzbijanje nezakonite trgovine te pod okriljem Foruma na visokoj razini o rizicima i Odbora za javno upravljanje, razvio bi se komplet alata za podršku zemljama obveznicama i zonama slobodne trgovine u praktičnoj provedbi, uključujući u pogledu usklađenosti s Kodeksom ponašanja za čiste zone slobodne trgovine. Taj komplet alata uključivao bi razvoj modela za procjenu rizika povezanih sa zonama slobodne trgovine namijenjenoga trgovačkim društvima kako bi ocijenila cjelovitost i primjerenost dobrog upravljanja u pojedinim zonama slobodne trgovine prema nizu referentnih vrijednosti. Uključivao bi i repozitorij dobre prakse potkrijepljen konkretnim primjerima, a platforme za suradnju dionika mogu se razvijati postupno kako bi se ispravili nedostaci u politikama, upravljanju i provedbi;

                                    •

                                       prati provedbu ove Preporuke i o tome izvijesti Vijeće u roku od najkasnije pet godina od njezina donošenja, a nakon toga najmanje svakih deset godina. U tom izvješću ocjenjivat će se relevantnost i učinak nacrta Preporuke kako bi se osigurala njezina ažurnost i utvrdile eventualne potrebe za revizijom. Izvješće će se temeljiti na informacijama o dobroj praksi prikupljenoj pri razvoju kompleta alata, raspravama o provedbi nacrta Preporuke u okviru Odbora za javno upravljanje i njegovih relevantnih pomoćnih tijela te razmjenama u okviru platforma za suradnju dionika uspostavljenih kako bi se o toj temi informirao Odbor za javno upravljanje i njegova pomoćna tijela.

                        29.

                        U nacrtu Preporuke glavni tajnik i zemlje obveznice pozivaju se na njezinu diseminaciju. Nakon donošenja nacrt Preporuke bit će dostupan u internetskoj Zbirci pravnih instrumenata OECD-a. Brošura s tekstom nacrta Preporuke i relevantnim osnovnim informacijama bit će dostupna u formatu PDF kako bi se olakšala diseminacija. Tajništvo će nacrt Preporuke dijeliti u okviru sastanaka s relevantnim ministarstvima, parlamentarnim skupinama, industrijskim udruženjima, profesionalnim tijelima te mrežama relevantnih akademskih i drugih stručnjaka.

                        30.

                        Zemlje koje nisu članice OECD-a moći će se pridržavati nacrta Preporuke. Njihovo pridržavanje načela navedenih u nacrtu Preporuke temeljilo bi se na političkoj predanosti. Pridržavanjem nacrta Preporuke zainteresirane nečlanice pokazale bi da mogu imati proaktivnu ulogu u nastojanjima za smanjenje nezakonite trgovine i pomoći u uspostavi jednakih uvjeta na svjetskoj razini. Sve zemlje obveznice koje nisu članice OECD-a sudjelovat će u aktivnostima potpore provedbi i njezina praćenja.

               (1)  Radna skupina za suzbijanje nezakonite trgovine mapira i mjeri gospodarske učinke prekograničnog trgovanja krivotvorenom robom, divljom florom i faunom te ljudima.

               (2)  Ministarska izjava za 2017. Vijeća OECD-a

               (3)  Governance Frameworks to Counter Illicit Trade (Okviri upravljanja za suzbijanje nezakonite trgovine) (OECD, 2018.)

               (4)  Trade in Counterfeit Goods and Free Trade Zones: Evidence from recent trends (Trgovina krivotvorinama i zone slobodne trgovine: dokazi iz najnovijih trendova) (OECD-EUIPO, 2018.).

               (5)  Why Do Countries Export Fakes? The Role of Governance Frameworks, Enforcement and Socio-economic Factors (Zašto zemlje izvoze krivotvorine? Uloga okvira upravljanja, provedbe i socioekonomskih čimbenika) (OECD-EUIPO, 2018.); Illicit Trade: Converging Criminal Networks (Nezakonita trgovina: konvergencija kriminalnih mreža) (OECD, 2016.).

               (6)  Governance Frameworks to Counter Illicit Trade (Okviri upravljanja za suzbijanje nezakonite trgovine) (OECD, 2018.)

            DODATAK
            Nacrt Preporuke Vijeća o povećanju transparentnosti u zonama slobodne trgovine
            VIJEĆE,
            UZIMAJUĆI U OBZIR članak 5. točku (b) Konvencije o Organizaciji za gospodarsku suradnju i razvoj od 14. prosinca 1960.,
            UZIMAJUĆI U OBZIR Preporuku Vijeća za olakšanje suradnje među poreznim i ostalim tijelima za provedbu zakona u borbi protiv teških kaznenih djela [OECD/LEGAL/0384];
            UZIMAJUĆI U OBZIR Preporuku Vijeća o suzbijanju nezakonite trgovine pesticidima [OECD/LEGAL/0446];
            UZIMAJUĆI U OBZIR Preporuke Stručne skupine za financijsko djelovanje iz 2012., Sporazum o trgovinskim aspektima prava intelektualnoga vlasništva Svjetske trgovinske organizacije iz 1994. i Sporazum o olakšavanju trgovine Svjetske trgovinske organizacije iz 2017.;
            IMAJUĆI U VIDU osnovna načela carinskih postupaka i kontrola utvrđenih u revidiranoj Konvenciji iz Kyota Svjetske carinske organizacije, Posebnom prilogu D, Poglavlju 2. (Slobodne zone);
            UVIĐAJUĆI da se nezakonita trgovina odvija u sjeni globalnoga gospodarstva te da krijumčari postaju sve vještiji i trguju nizom zabranjenih roba i usluga, među ostalim krivotvorinama;
            UVIĐAJUĆI da su nezakonita trgovina i kriminalne mreže sve veća sigurnosna prijetnja na globalnoj razini te da predstavljaju prijetnju zajednicama i društvima u cjelini jer omogućuju unosne kriminalne pothvate i financiranje terorizma te potiču sve veću nestabilnost i nasilje diljem svijeta;
            UVIĐAJUĆI da su uspostavljeni razni međunarodni standardi koji zabranjuju ili reguliraju različite sektore nezakonite trgovine, među ostalim nezakonitu trgovinu ljudima, narkoticima, krivotvorinama, ugroženim i nezakonito pribavljenim vrstama faune i flore, antikvitetima i konvencionalnim oružjem te potiču provedbu zakonskih, regulatornih i operativnih mjera za borbu protiv prihoda ostvarenih nezakonitom trgovinom;
            SMATRAJUĆI da su potrebne dodatne usklađene smjernice koje bi državama pružile učinkovite alate za otkrivanje, sprječavanje i smanjenje nezakonite trgovine neovisno o vrsti robe i koje su primjenjive na različita nezakonita tržišta;
            UVIĐAJUĆI da je potrebno uspostaviti proaktivne mjere kako bi se smanjila opskrba i spriječila potražnja za nezakonitom robom i uslugama na brojnim nezakonitim tržištima;
            UVIĐAJUĆI da zone slobodne trgovine mogu potaknuti zakoniti gospodarski rast i imati ključnu ulogu u poslovanju za brojna gospodarstva i vodeće proizvođače;
            UVIĐAJUĆI da su se standardi, nadzor i druge kontrole povezane sa zonama slobodne trgovine poboljšali, no da nisu u svim slučajevima išli u korak s rastom broja gospodarskih subjekata i opsegom nezakonite trgovine robom i uslugama;
            UVIĐAJUĆI da u nekim zonama slobodne trgovine nadležna javna tijela možda ne mogu pravodobno fizički pristupiti prostorima i da se često suočavaju s poteškoćama pri prikupljanju informacija o aktivnostima gospodarskih subjekata s poslovnim nastanom unutar zone slobodne trgovine te informacija o vlasništvu nad robom koja se provozi kroz zone slobodne trgovine ili se u njima proizvodi ili sastavlja, čak i kada su za to nadležna prema drugim primjenjivim međunarodnim standardima;
            PRIZNAJUĆI da bi neki gospodarski subjekti mogli iskoristiti neodgovarajući nadzor i kontrolu te nedostatak transparentnosti u zonama slobodne trgovine kako bi počinili trgovinsku prijevaru, prekršili prava intelektualnog vlasništva, krijumčarili nedozvoljenu robu, olakšali širenje oružja i oprali prihode ostvarene zločinom;
            IMAJUĆI U VIDU da se radi o prilici da se pozovu na odgovornost nadležna tijela koja surađuju s gospodarskim subjektima koji obavljaju ili omogućuju nezakonitu trgovinu štetnu za osobe, poduzeća i okoliš ili su nemarna pri njihovu nadzoru;

               Na prijedlog Odbora za javno upravljanje:

                        I.

                        SLAŽE SE da se u svrhe ove Preporuke primjenjuju sljedeće definicije:

                                    —

                                    „zona slobodne trgovine” odnosi se na područje koje je odredila zemlja ili jurisdikcija i na kojemu se na robu koja ulazi u to područje ne primjenjuju uvozne ili izvozne carine ili se primjenjuju niže uvozne ili izvozne carine od onih koje bi se primjenjivale da se ta roba u trenutku ulaska pušta u slobodni promet. Objekti koji se upotrebljavaju za privremeni smještaj ili u okviru postupka carinskog skladištenja ne smatraju se zonama slobodne trgovine;

                                    —

                                    „nadležna tijela” uključuju, ali nisu ograničena na sljedeća javna tijela: službenici policije, carine, poreznih tijela i tijela za nadzor tržišta s nadležnošću nad predmetnim osobama, mjestima, procesima/postupcima ili robom.

                        II.

                        PREPORUČUJE zemljama članicama i zemljama nečlanicama koje su se obvezale na pridržavanje Preporuke (dalje u tekstu „zemlje obveznice”) da potiču transparentnost kako bi se spriječila zloupotreba zona slobodne trgovine u nezakonitoj trgovini.
                        U tu svrhu i bez diskriminacije i stvaranja neopravdanih prepreka trgovini, zemlje obveznice trebale bi:

                                    1.

                                    pobrinuti se da se pravnim okvirom za zone slobodne trgovine uspostavljene na njihovu državnom području ili pod njihovom administrativnom kontrolom:

                                                •

                                                nadležnim tijelima osigura pravo da zatraže sve relevantne podatke, dokumente, uzorke i druge informacije povezane s proizvodnjom i kretanjem robe te da u skladu s nacionalnim pravom u svakom trenutku po službenoj dužnosti mogu provesti provjere robe koja se skladišti, proizvodi ili pakira u zoni slobodne trgovine, usluga koje se ondje pružaju ili aktivnosti koje se ondje provode,

                                                •

                                                nadležnim tijelima omogući da poduzmu odgovarajuće radnje i mjere u skladu s nacionalnim pravom,

                                                •

                                                nadležna tijela ovlaste za pregled robe prije ili u trenutku ulaska u zonu slobodne trgovine ili u bilo kojem trenutku nakon toga ako se pregled smatra potrebnim kako bi se olakšala odgovarajuća provedba zakona, propisa ili upute koje je nadležno tijelo ovlašteno provoditi,

                                                •

                                                nadležna tijela ovlaste za provedbu primjenjivih zabrana ili ograničenja aktivnosti koje se provode u zoni slobodne trgovine, imajući u vidu prirodu predmetne robe, zahtjeve carinskog nadzora i sigurnosne zahtjeve,

                                                •

                                                nadležna tijela ovlaste da osobama koje ne pribave potrebna uvjerenja o usklađenosti s carinskim odredbama zabrane obavljanje aktivnosti u zoni slobodne trgovine,

                                                •

                                                pravnim ili fizičkim osobama osuđenima za nezakonite gospodarske ili financijske aktivnosti zabrani poslovanje unutar zone slobodne trgovine,

                                                •

                                                osigura nadzor nadležnih tijela nad područjem te ulaznim i izlaznim točkama zone slobodne trgovine,

                                                •

                                                osigura učinkovitu kontrolu robe, osoba i prijevoznih sredstava koja ulaze u zonu slobodne trgovine i izlaze iz nje,

                                                •

                                                pobrinuti se za to da se gospodarski subjekti kojima je dozvoljeno poslovanje unutar zone slobodne trgovine u njoj fizički nalaze te da informiraju nadležna tijela o identitetu klijenata s kojima posluju. Kada klijent djeluje kao posrednik ili predstavnik, gospodarski subjekt dužan je informirati nadležna tijela o identitetu nalogodavca, odnosno osobe ili osoba u čije ime taj posrednik djeluje;

                                    2.

                                    nadležnim tijelima osigurati pristup skupnim statističkim podacima o robi koja ulazi u zonu slobodne trgovine ili iz nje izlazi na temelju carinskog razvrstavanja i informacijama o vlasniku/vlasnicima robe;

                                    3.

                                       na međunarodnoj razini surađivati u razmjeni informacija potrebnih za izvršavanje zakonodavstva i savjetovati se s nadležnim tijelima i zahvaćenim industrijama u istragama i drugim sudskim ili administrativnim postupcima koji se odnose na konkretne slučajeve zloupotrebe zone slobodne trgovine povezane s nezakonitom trgovinom. To među ostalim uključuje sljedeća sredstva:

                                                •

                                                spontanu razmjenu financijskih i administrativnih informacija na zahtjev i u skladu s nacionalnim pravom kako bi se poduprlo prikupljanje dokaza u sudskim postupcima ili osigurali i poboljšali učinkovit nadzor i kontrola zone slobodne trgovine te sprječavanje njihove zloupotrebe,

                                                •

                                                bolju iskorištenost i primjenu aktualnih rješenja za suradnju među carinskim tijelima, kao što je predviđeno sporazumima o uzajamnoj carinskoj pomoći, te ostalih mreža i protokola za dijeljenje i objavljivanje informacija relevantnih za izvršavanje zakonodavstva,

                                                •

                                                suradnju i pomoć u razvoju i provedbi politika i praksi za suzbijanje nezakonite trgovine u zonama slobodne trgovine, među ostalim pružanjem tehničke pomoći za razmjenu i razvoj poboljšanih sustava za vođenje evidencije namijenjenih nadležnim tijelima, zonama slobodne trgovine i gospodarskim subjektima;

                                    4.

                                       poboljšati suradnju među nacionalnim agencijama, uključujući obvezno izvješćivanje nadležnih javnih tijela o sumnji na nezakonite radnje, razmjenu informacija među agencijama i druge mehanizme suradnje, primjerice zajedničke istrage i zajedničke obavještajne centre;

                                    5.

                                       poticati svijest među nadležnim tijelima i dionicima privatnog sektora (npr. glavni posrednici, uključujući pošiljatelje, otpremnike, carinske posrednike i logistička poduzeća) kako bi razumjeli uloge i odgovornosti poslovanja u zoni slobodne trgovine te rizike povezane s takvim poslovanjem;

                                    6.

                                       poticati partnerstva među dionicima u cilju suzbijanja nezakonite trgovine koja potječe iz zona slobodne trgovine visokog rizika, primjerice zona koje ne primjenjuju Kodeks ponašanja za čiste zone slobodne trgovine, koji je utvrđen u Prilogu ovoj Preporuci i njezin je sastavni dio. To uključuje nastojanja kojima se poslovna zajednica koja koristi zone slobodne trgovine ili financira subjekte koji u njoj posluju potiče da posluje u ili sa zonama slobodne trgovine usklađenima s Kodeksom ponašanja za čiste zone slobodne trgovine;

                                    7.

                                       pratiti aktivnosti zona slobodne trgovine i godišnje objavljivati pokazatelje koji pridonose procjeni rizika povezanih s olakšavanjem nezakonite trgovine;

                                    8.

                                       razvijati relevantne statistike o prethodnoj neusklađenosti ili provedbi, među ostalim o carinskim zapljenama ili oduzimanju nezakonite robe koja dolazi ili potječe iz zone slobodne trgovine, i mjerama provedbe poduzetima u pogledu te zone slobodne trgovine;

                                    9.

                                       provoditi ciljane operacije povezane s pošiljkama koje dolaze iz zona slobodne trgovine visokog rizika, primjerice onih koje ne primjenjuju Kodeks ponašanja za čiste zone slobodne trgovine;

                                    10.

                                    poboljšati provedbu postojećih ili novih međunarodnih sporazuma koji sadržavaju odredbe o uzajamnoj pravnoj pomoći ili drugim oblicima suradnje pri provedbi u cilju suzbijanja nezakonite trgovine koja se odvija kroz zone slobodne trgovine. Pri provedbi takvih sporazuma zemlje obveznice trebale bi odrediti nadležna tijela i njihove kontaktne točke kako bi olakšale komunikaciju među nadležnim tijelima potpisnica takvih sporazuma.

                        III.

                        PREPORUČUJE zemljama obveznicama da poduzmu mjere koje će potaknuti zone slobodne trgovine da primjenjuju Kodeks ponašanja za čiste zone slobodne trgovine. Takve mjere uključuju, ali nisu ograničene na provođenje strogih kontrola pošiljaka koje dolaze iz zone slobodne trgovine koja ne primjenjuje Kodeks ponašanja za čiste zone slobodne trgovine ili za koje postoji dokaz da su kroz njih prošle.

                        IV.

                        PREPORUČUJE zemljama obveznicama da se prema potrebi koriste trgovinskim sporazumima kako bi potaknule zone slobodne trgovine da se pridržavaju načela za suzbijanje nezakonite trgovine navedenih u ovoj Preporuci.

                        V.

                        POZIVA glavnog tajnika i zemlje obveznice na diseminaciju ove Preporuke.

                        VI.

                        POZIVA zemlje koje nisu obveznice da uzmu u obzir ovu Preporuku i da je se pridržavaju.

                        VII.

                        ZADUŽUJE Odbor za javno upravljanje da u okviru Radne skupine za suzbijanje nezakonite trgovine:

                                    •

                                    služi kao forum za razmjenu informacija i dobrovoljnu stručnu provjeru provedbe ove Preporuke,

                                    •

                                    uspostavi mehanizam za ocjenu učinkovitosti i usklađenosti zona slobodne trgovine s Kodeksom ponašanja za čiste zone slobodne trgovine u roku od jedne godine od donošenja Preporuke i o tome izvijesti Vijeće,

                                    •

                                    razvije komplet alata kako bi podržao zemlje obveznice u provedbi Preporuke, uključujući promicanje i poticanje usklađenosti zona slobodne trgovine s Kodeksom ponašanja za čiste zone slobodne trgovine, u roku od jedne godine nakon donošenja Preporuke i

                                    •

                                    prati provedbu ove Preporuke i o tome izvijesti Vijeće u roku od najkasnije pet godina od njezina donošenja, a nakon toga najmanje svakih deset godina.

            PRILOG
            KODEKS PONAŠANJA ZA ČISTE ZONE SLOBODNE TRGOVINE

               Čiste zone slobodne trgovine one su koje:

                        1.

                        u skladu s nacionalnim pravom nadležnim tijelima osiguravaju bezuvjetan pristup kako bi po službenoj dužnosti neometano provodila provjere gospodarskih subjekata u okviru istraga o kršenju primjenjivih zakona i propisa;

                        2.

                        unaprijed obavještavaju nadležna tijela o svim industrijskim, komercijalnim ili uslužnim aktivnostima koje se odvijaju u zoni slobodne trgovine;

                        3.

                        gospodarskim subjektima i osobama koje ne pribave potrebna uvjerenja o usklađenosti s primjenjivim carinskim odredbama zabrane obavljanje aktivnosti u zoni slobodne trgovine;

                        4.

                        osiguravaju da gospodarski subjekti koji posluju u zoni slobodne trgovine vode podrobnu digitalnu evidenciju svih pošiljaka robe koje ulaze u zonu i iz nje izlaze, te robe koja se u njoj proizvodi i usluga koje se u njoj pružaju kako bi se u svakom trenutku znalo što se nalazi u zoni. U okviru digitalne evidencije trebalo bi:

                                    •

                                    bilježiti prodaju i kupnju sve robe i usluga koje ulaze u zonu slobodne trgovine i iz nje izlaze te nadležnim tijelima osigurati njihovu dostupnost na zahtjev,

                                    •

                                    u skladu s nacionalnim pravom voditi potpunu i preciznu evidenciju svih komercijalnih transakcija kako bi se osigurala potpuna sljedivost materijala upotrijebljenih u postupcima proizvodnje ili sastavljanja te utvrdila njihova usklađenost s količinom i vrijednosti njihovih komercijalnih transakcija. Ta evidencija trebala bi se:

                                                —

                                                čuvati u razdoblju od najmanje pet godina,

                                                —

                                                pravodobno staviti na raspolaganje nadležnim tijelima na njihov zahtjev,

                                                —

                                                čuvati u formatu koji zahtijevaju nadležna tijela kako bi ih mogla upotrijebiti za izradu profila rizika;

                        5.

                        nadležnim tijelima pravodobno dostavljaju evidencije i informacije koje su zatražene u skladu s nacionalnim pravom i koje se moraju voditi prema zahtjevima za vođenje evidencije;

                        6.

                        osiguravaju da gospodarski subjekti koji posluju u zoni slobodne trgovine tijelima nadležnima na području gdje se zona nalazi na zahtjev omoguće pristup svojoj detaljnoj digitalnoj evidenciji;

                        7.

                        imenuju namjensku kontaktnu točku s potrebnim vještinama i resursima kako bi mogla učinkovito odgovoriti na zahtjeve za podacima primljene od nadležnih tijela;

                        8.

                        gospodarske subjekte koji posluju u zoni slobodne trgovine potiču na elektroničko plaćanje u svim komercijalnim ili financijskim transakcijama koje se obavljaju u zoni ili potječu iz zone te osiguravaju sljedivost gotovinskih transakcija;

                        9.

                        sudjeluju u uzajamnom učenju i dijalogu sa zemljama obveznicama kako bi riješile poteškoće povezane s usklađenosti.


Odluka Komisije od 30/04/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10173 - LUMINUS / ESSENT BELGIUM) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 27/04/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10227 - KPS CAPITAL PARTNERS / HYDRO ROLLING) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 22/04/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10211 - L CATTERTON / BIRKENSTOCK) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 04/05/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10236 - GOLDMAN SACHS / OIKOS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 09/02/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10024 - BLACKSTONE / WINOA) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 19/05/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10208 - THE COCA-COLA COMPANY / COCA-COLA HBC / WABI CCH JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 19/05/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10020 - KORIAN / VYV / TECHNOSENS EVOLUTION) în temeiul Regulamentului (EZ) nr. 139/2004 al Consiliului (Vjerodostojan je samo tekst na francuskom jeziku)


title: Odluka Vijeća (EU) 2021/812 od 10. svibnja 2021. o stajalištu koje treba zauzeti u ime Europske unije u okviru Odbora za pridruživanje u sastavu za trgovinu i u Vijeću za pridruživanje osnovanom Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane, u pogledu pozitivnog mišljenja o sveobuhvatnom planu koji je vlada Gruzije odobrila za provedbu zakonodavstva u vezi s javnom nabavom i priznavanja dovršetka faze 1 Priloga XVI.B tom Sporazumu o pridruživanju

text:
                  21.5.2021

                  HR

                  Službeni list Europske unije

                  L 180/147

         ODLUKA VIJEĆA (EU) 2021/812
         od 10. svibnja 2021.
         o stajalištu koje treba zauzeti u ime Europske unije u okviru Odbora za pridruživanje u sastavu za trgovinu i u Vijeću za pridruživanje osnovanom Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane, u pogledu pozitivnog mišljenja o sveobuhvatnom planu koji je vlada Gruzije odobrila za provedbu zakonodavstva u vezi s javnom nabavom i priznavanja dovršetka faze 1 Priloga XVI.B tom Sporazumu o pridruživanju
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija je Odlukom Vijeća (EU) 2016/838 (1) sklopila Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane (2) („Sporazum”), koji je stupio na snagu 1. srpnja 2016.

                     (2)

                     U članku 145. stavku 1. Sporazuma utvrđeno je da Gruzija Odboru za pridruživanje u sastavu za trgovinu podnosi sveobuhvatan plan provedbe zakonodavstva o javnoj nabavi u Gruziji koji sadržava vremenske rasporede i ciljeve prema pojedinim fazama te kojim se obuhvaćaju sve reforme u smislu zakonodavnog približavanja pravnoj stečevini Unije.

                     (3)

                     U skladu s člankom 145. stavkom 2. Sporazuma pozitivno mišljenje Odbora za pridruživanje u sastavu za trgovinu potrebno je kako bi se sveobuhvatni plan smatrao referentnim dokumentom za provedbu, približavanja zakonodavstva Gruzije o javnoj nabavi pravnoj stečevini Unije.

                     (4)

                     U skladu s člankom 146. stavkom 2. Sporazuma, približavanje pravnoj stečevini Unije provodi se u uzastopnim fazama kako je utvrđeno u rasporedu u Prilogu XVI.B Sporazumu. Provedbu svake faze ocjenjuje Odbor za pridruživanje u sastavu za trgovinu, kako je utvrđeno u članku 408. stavku 4. Sporazuma, koja se nakon pozitivne ocjene tog odbora povezuje s reciprocitetom u odobravanju pristupa tržištu kako je utvrđeno u Prilogu XVI.B Sporazumu.

                     (5)

                     Odbor za pridruživanje u sastavu za trgovinu donosi odluku u skladu s člankom 11. stavkom 2. svojeg poslovnika, utvrđenog u Prilogu II. Odluci br. 1/2014 Vijeća za pridruživanje EU-a i Gruzije (3), čime daje mišljenje o sveobuhvatnom planu koji je odobrila vlada Gruzije te ocjenu dosadašnjeg približavanja gruzijskog zakonodavstva pravnoj stečevini Unije u dovršetku faze 1 kako je navedeno u Prilogu XVI.B Sporazumu. Vlada Gruzije odobrila je plan Uredbom br. 536 vlade Gruzije od 31. ožujka 2016. o odobrenju plana „O planiranim promjenama u području javne nabave predviđenima u skladu s obvezama Gruzije i EU-a u okviru Detaljnog i sveobuhvatnog sporazuma o slobodnoj trgovini (DCFTA)”, kako je izmijenjena uredbama vlade Gruzije br. 154 od 22. siječnja 2018. i br. 974 od 12. lipnja 2020.

                     (6)

                     Nakon potvrde dovršetka faze 1, kako je navedeno u Prilogu XVI.B Sporazumu, Vijeće za pridruživanje donosi odluku, u skladu s člankom 11. stavkom 2. svojeg poslovnika utvrđenog u Prilogu I. Odluci br. 1/2014 Vijeća za pridruživanje EU-a i Gruzije od 17. studenoga 2014. o poslovniku, o odobravanju reciprociteta u pristupu tržištu za robu za tijela središnje državne uprave u skladu s Prilogom XVI.B Sporazumu.

                     (7)

                     Primjereno je utvrditi stajalište koje treba zauzeti u ime Unije u okviru Odbora za pridruživanje u sastavu za trgovinu te u Vijeću za pridruživanje jer će predviđene odluke biti obvezujuće za Uniju,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Odbora za pridruživanje u sastavu za trgovinu u pogledu sveobuhvatnog plana koji je odobrila vlada Gruzije, i završetka faze 1 kako je navedeno u Prilogu XVI.B Sporazumu temelji se na nacrtu odluke Odbora za pridruživanje u sastavu za trgovinu (4).

            Članak 2.
            Stajalište koje treba zauzeti u ime Unije u Vijeću za pridruživanje u pogledu odobravanja reciprociteta u pristupu tržištu u skladu s Prilogom XVI.B Sporazumu temelji se na nacrtu odluke Vijeća za pridruživanje  (4).

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 10. svibnja 2021.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća (EU) 2016/838 od 23. svibnja 2016. o sklapanju, u ime Europske unije, Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane (SL L 141, 28.5.2016., str. 26.).

            (2)  SL L 261, 30.8.2014., str. 4.

            (3)  Odluka br. 1/2014 Vijeća za pridruživanje EU-a i Gruzije od 17. studenoga 2014. o donošenju njegova poslovnika i poslovnika Odbora za pridruživanje i pododborâ [2015/2261] (SL L 321, 5.12.2015., str. 60.).

            (4)  Vidjeti dokument ST 7791/21 na http://register.consilium.europa.eu.